ເນຕັນຢາຮູ ເດີນທາງກັບຄືນອິສຣາແອລ ໂດຍບໍ່ສາມາດແກ້ໄຂ ບັນຫາຂັດແຍ້ງ ກັບສະຫະຣັດ ກ່ຽວເຣື່ອງນະຄອນເຈຣູຊາແລັມ
ຂ່າວສຳຄັນອື່ນໆ: ສະຫະຣັດ ແລະປາກິສຖານ ມີກຳນົດ ເຈຣະຈາກັນເປັນມື້ທີ 2; ບໍຣິສັດອິນເຕີແນັດ ຂອງສະຫະຣັດ ບໍຣິສັດທີ 2 ຈຳກັດ ການເຮັດທຸຣະກິດຢູ່ຈີນ;
ນາຍົກຣັຖມຸນຕຣີ ອິສຣາແອລ ທ່ານ BENJAMIN NETANYAHU ອອກເດີນທາງກັບຄືນປະເທດແລ້ວ ຫລັງຈາກ ໄດ້ເຈຣະຈາຫາຣື ກັບຜູ້ນຳສະຫະຣັດຢູ່ນະຄອນຫລວງ ວໍຊິງຕັນ ແຕ່ບໍ່ສາມາດ ຕົກລົງກັນໄດ້ ໃນການແກ້ໄຂ ບັນຫາຂັດແຍ້ງກ່ຽວກັບແຜນການ ປຸກເຮືອນໃໝ່ ຂອງອິສຣາແອລ ໃສ່ກຳຕາເວັນອອກ ຂອງນະຄອນເຈຣູຊາແລັມ ເປັນທີ່ຄາດກັນວ່າ ທ່ານ NETANYAHU ຈະເດີນທາງໄປເຖິງ ນະຄອນ TELAVIV ໃນຕອນແລງ ຂອງວັນພະຫັດມື້ນີ້ ແລະເປີດປະຊຸມ ຄະນະຣັຖມຸນຕຣີ ວົງໃນ 7 ທ່ານເພື່ອແຈ້ງໃຫ້ ຣັຖມຸນຕຣີເຫລົ່ານີ້ຊາບ ກ່ຽວກັບ ການເຈຣະຈາຫາຣືກັບປະທານາທິບໍດີ ສະຫະຣັດ ທ່ານ BARACK OBAMA ແລະເຈົ້າໜ້າທີ່ອະເມຣິກັນຄົນອື່ນໆ ກ່ອນອອກເດີນທາງ ຈາກສະຫະຣັດ ທ່ານ NETANYAHU ເວົ້າວ່າທ່ານໄດ້ສ້າງຄວາມກ້າວໜ້າ ໃນການດຳເນີນງານ ຮ່ວມກັບທຳນຽບຂາວ ເພື່ອຮື້ຟື້ນຂັ້ນຕອນການສ້າງສັນຕິພາບ ລະຫວ່າງອິສຣາແອລ ກັບປາແລສໄຕນ໌ ຂະນະທີ່ຍັງສືບຕໍ່ຮັກສາຜົນປໂຍດແຫ່ງຊາດ ຂອງອິສຣາແອລເອົາໄວ້ ພວກເຈົ້າໜ້າທີ່ອະວຸໂສ ຂອງສະຫະຣັດ ແລະປາກິສຖານ ມີກຳນົດ ຈະປະຊຸມກັນຕື່ມອີກ ເປັນມື້ທີ 2ໃນການສົນທະນາຫາຣື ກ່ຽວກັບຍຸທສາດ ລະຫວ່າງ ສະຫະຣັດ ກັບປາກິສຖານທີ່ກຸງວໍຊິງຕັນ ຫລັງຈາກ ໄດ້ສ້າງຄວາມກ້າວໜ້າ ໃນການພັທນາ ຄວາມເປັນພາຄີກັນແບບຍືນຍົງຫລາຍຂຶ້ນ ໃນວັນພຸດວານນີ້ ຣັຖມຸນຕຣີ ການຕ່າງປະເທດ ສະຫະຣັດທ່ານນາງ HILLARY CLINTON ແລະຣັຖມຸນຕຣີ ການຕ່າງປະເທດ ປາກິສຖານ ທ່ານ SHAHMEHMOOD QURESHI ຈະສືບຕໍ່ ສົນທະນາຫາຣືກັນ ກ່ຽວກັບຂໍ້ສເນີຕ່າງໆ ຂອງປາກິສຖານຮວມທັງ ການຂໍ ຄວາມຊ່ອຍເຫລືອ ເພີ້ມຕື່ມ ກ່ຽວກັບອຸບປະກອນ ທາງທະຫານເຊັ່ນເຮືອບິນ ທີ່ບໍ່ມີຄົນຂັບ ການຊ່ອຍເຫລືອ ເພື່ອປັບປຸງ ອຸສາຫະກັມໃນການແຈກຈ່າຍ ພະລັງງານຂອງປະເທດ ແລະການດຳເນີນ ຄວາມພະຍາຍາມ ເພື່ອກະຕຸກຊຸກຍູ້ເສຖກິດ ທ່ານນາງ CLINTON ກ່າວວ່າ ສະຫະຣັດ ຢືນຢູ່ຄຽງບ່າຄຽງໄຫລ່ກັບຊາວປາກິສຖານ ຂະນະທີ່ ພວກເຂົາເຈົ້າ ທຳການກໍ່ສ້າງ ປະຊາຄົມຂອງຕົນຄືນໃໝ່ແລະກຳຈັດ ພວກທີ່ພະຍາຍາມ ຈະທຳລາຍລ້າງ ປະເທດຂອງເຂົາເຈົ້າ ບໍຣິສັດອິນເຕີແນັດ ທີ່ສຳຄັນບໍຣິສັດນຶ່ງ ຂອງສະຫະຣັດ ໄດ້ປະກາດ ໃນວັນພຸດ ວານນີ້ວ່າຕົນຈະຢຸດເຊົາ ການດຳເນີນ ທຸຣະກິດບາງສ່ວນ ຢູ່ໃນປະເທດຈີີນ ທັງນີ້ກໍຍ້ອນຣັຖບານປັກກິ່ງ ໄດ້ເລີ້ມທວງໃຫ້ ທາງບໍຣິສັດ ລາຍງານກ່ຽວກັບ ຂໍ້ມູນສ່ວນໂຕຂອງພວກລູກຄ້າຊາວຈີນ ການເຄື່ອນໄຫວ ດັ່ງກ່າວ ຂອງບໍຣິສັດ GO DADDYທີ່ເປັນກຸ່ມ ໃຫ້ບໍຣິການ ປ້າຍຊື່ເວັບໄຊທ໌ນັ້ນ ໄດ້ມີຂຶ້ນ ຫລັງຈາກການຕັດສິນໃຈ ຂອງບໍຣິສັດ ຊອກຄົ້ນຫາຂໍ້ມູນຍັກໃຫຍ່ GOOGLE ໃນສັບປະດານີ້ທີ່ຈະຢຸດເຊົາ ທຳການກວດກາ ການຊອກຄົ້ນ ທາງອິນເຕີແນັດ ໂດຍພວກຊອກຄົ້ນຫາຂໍ້ມູນຢູ່ໃນຈີນ ຊຶ່ງຈະຍ້າຍ ການໃຫ້ບໍຣິການຂອງຕົນ ໄປຍັງຮົງກົງ ຮອງປະທານຂອງກຸ່ມ GODADDY ນາງ CHRISTINE JONES ກ່າວໃນລະຫວ່າງ ການໃຫ້ການ ຕໍ່ຣັຖສະພາສະຫະຣັດກ່ຽວກັບການຄວບຄຸມ ອິນເຕີແນັດຂອງປັກກິ່ງວ່າ ທາງບໍຣິສັດ ຈະຢຸດເຊົາການຈົດທະບຽນປ້າຍຊື່ໃໝ່ ຢູ່ໃນຈີນ ທັງນີ້ກໍຍ້ອນວ່າ ຕົນບໍ່ຢາກເປັນຕົວແທນຂອງຣັຖບານຈີນ ຜົນການສຶກສາຄັ້ງໃໝ່ ແຈ້ງວ່າ ເວລານີ້ ຈີນເປັນປະເທດທີ່ມີຄົນ ເປັນໂຣກເບົາຫວານ ຫລາຍທີ່ສຸດໃນໂລກ ລາຍງານ ຂອງວາຣະສານການແພດ ເຂດNEW ENGLAND ຂອງສະຫະຣັດ ທີ່ພິມເຜີຍແຜ່ ໃນວັນພະຫັດມື້ນີ້ ແຈ້ງວ່າມີການກວດພົບວ່າ ມີພວກຜູ້ຊາຍແລະແມ່ຍິງຊາວຈີນ ຫລາຍກວ່າ 92 ລ້ານຄົນເປັນໂຣກເບົາຫວານ ສະເລັ່ຽແລ້ວແມ່ນ 1 ໃນຜູ້ໃຫຍ່ທຸກໆ 10 ຄົນແມ່ນເປັນໂຣກດັ່ງກ່າວ ໃນຈີນ ຈຳນວນທີ່ວ່ານີ້ ເຮັດໃຫ້ຈີນ ແຊງໜ້າອິນເດັຽຂຶ້ນມາເປັນທີ 1 ກ່ຽວກັບຈຳນວນ ຂອງພວກທີ່ ເປັນໂຣກເບົາຫວານ ລາຍງານແຈ້ງວ່ານອກນັ້ນ ຍັງມີຊາວຈີນອີກ 148 ລ້ານຄົນ ພວມຢູ່ຂັ້ນ ໄກ້ຈະເປັນໂຣກ ເບົາຫວານ ລາຍງານເວົ້າວ່າ ເສຖກິດ ທີ່ເຕີບໃຫຍ່ຂຍາຍໂຕຂອງຈີນ ໄດ້ພາໃຫ້ມີການປ່ຽນແປງຢ່າງໃຫຍ່ ໃນການກິນອາຫານ ຂະນະທີ່ຜູ້ຄົນ ພາກັນກິນອາຫານທີ່ມີແຄໂລຣີຫຼາຍຂຶ້ນ ແຕ່ອອກກຳລັງກາຍໜ້ອຍລົງ ຈຶ່ງພາໃຫ້ ມີຄົນຕຸ້ຍພີໃນປະຣິມານເພີ້ມຂຶ້ນ ການສຶກສາໃໝ່ແຈ້ງວ່າ ຈີນໄດ້ແຊງໜ້າ ສະຫະຣັດຂຶ້ນມາເປັນຜູ້ລົງທຶນ ຫຼາຍທີ່ສຸດ ໃສ່ໂຄງການ ພະລັງງານທາງເລືອກທີ່ສະອາດນັ້ນ ອົງການໆກຸສົນ PEW ທີ່ມີສຳນັກງານ ຢູ່ສະຫະຣັດ ກ່າວວ່າ ໃນປີ2009 ຜ່ານມານີ້ ຈີນໄດ້ໃຊ້ເງິນ 34 ພັນ 600 ລ້ານໂດລາ ໃນໂຄງການຕ່າງໆ ເຊັ່ນໂຄງການໄຟຟ້າພະລັງລົມ ແລະພະລັງຕາເວັນ ຂະນະທີ່ ສະຫະຣັດໃຊ້ຈ່າຍເງິນ ແຕ່ພຽງ 18ພັນ 600 ລ້ານໂດລາ ໃນໄລຍະດຽວກັນ ສ່ວນທ່ານ PHYLLIS CUTTINO ຜູ້ອຳນວຍການຝ່າຍປຸກລະດົມ ກ່ຽວກັບໂລກຮ້ອນ ຂອງອົງການດັ່ງກ່າວ ເວົ້າວ່າ ການບໍ່ມີນະໂຍບາຍທີ່ເຂັ້ມແຂງໃນຣະດັບຊາດ ແມ່ນເປັນ ເຫດຜົນສຳຄັນ ທີ່ເຮັດໃຫ້ສະຫະຣັດຫລຸດອັນດັບລົງມາ ເປັນຮອງຈີນ ຮ່າງກົດໝາຍຕ່າງໆ ເພື່ອຮັບມື ກັບສະພາບອາກາດຮ້ອນເອົ້າຂອງໂລກ ເວລານີ້ ກຳລັງຕົກຢູ່ໃນ ສະພາບບໍ່ໄປບໍ່ມາທີ່ຣັຖສະພາສະຫະຣັດ ລາຍງານ ຂອງອົງການ PEW ເວົ້າວ່າ ຍີ່ປຸ່ນ ອອສເຕຣເລັຽກໍກຳລັງ ດີ້ນຮົນເຊັ່ນດຽວກັນ ໃນການກໍ່ສ້າງພາກສ່ວນພະລັງງານສະອາດທີ່ເຂັ້ມແຂງ ຍ້ອນຄວາມລົ້ມແຫຼວໃນການຮ່າງນະໂຍບາຍພະລັງງານສະອາດແຫ່ງຊາດ ບັນດາຣັຖມຸນຕຣີ ຂອງສະຫະ ພາບຢູໂຣບ ບໍ່ສາມາດຕົກລົງກັນໄດ້ ກ່ຽວກັບວ່າຈະຊ່ອຍເຫລືອ ເສຖກິດຂອງກຣີສ ທີ່ພວມປະສົບບັນຫາ ໄດ້ແບບໃດຂະນະທີ່ຄ່າຂອງເງິນຢູໂຣ ໄດ້ຕົກລົງ ສູ່ລະດັບຕຳສຸດ ໃນຮອບ 10 ເດືອນໃນການແລກປ່ຽນ ກັບເງິນໂດລາ ໃນມື້ວັນພຸດວານນີ້ ກຣີສຊຶ່ງເປັນນຶ່ງ ໃນ 16ປະເທດ ທີ່ໃຊ້ເງິນຢູໂຣ ກຳລັງປະເຊີນກັບ ການຂາດດຸນ ງົບປະມານຢ່າງໃຫຍ່ແລະເປັນໜີ້ສິນ ຢ່າງໜັກ ພວກຜູ້ນຳ ຂອງສະຫະພາບຢູໂຣບ ທີ່ເປີດ ກອງປະຊຸມສຸດຍອດຢູ່ນະຄອນ BRUSSELS ເປັນເວລາ 2 ມື້ ໃນວັນພະຫັດມື້ນີ້ ໄດ້ມີຄວາມເຫັນບໍ່ລົງຮອຍກັນ ກ່ຽວກັບວ່າ ຄວນມີ ການເອົາ ບາດກ້າວແນວໃດ ເພື່ອຊ່ອຍເຫລືອກຣີສ ເຢັຽຣະມັນ ໄດ້ຄັດຄ້ານ ຕໍ່ການໃຫ້ເງິນຊ່ອຍເຫລືອ ຂອງສະຫະພາບຢູໂຣບ ໂດຍເວົ້າວ່າພວກເສັຽພາສີ ບໍ່ຄວນຈະເປັນ ຜູ້ແບກຫາບພາລະນີ້ ສ່ວນສະມາຊິກອື່ນໆ ຂອງສະຫະພາບຢູໂຣບ ຮວມທັງຝຣັ່ງ ຍັງມີຄວາມລັງເລໃຈ ທີ່ຈະຂໍໃຫ້ກຣີສ ໄປຮ້ອງຂໍການຊ່ອຍເຫລືອ ຈາກອົງການ ກອງທຶນສາກົນ IMF ເຊີນຟັງຂ່າວລາຍລະອຽດ ໂດຍຄລິກບ່ອນສຽງ